Мастэрс_2013_(снукер)
Марк Уільямс — Мэцью Стывенс
Пачатак першага фрэйма праходзіў у доўгай пазіцыйнай барацьбе, падчас якой 37-гадовы Марк Уільямс спрабаваў атакаваць, але дапускаў памылкі на простых шарах, аднак пры ліку 1:34 Стывенс, які выйграў свой адзіны рэйтынгавы тытул на чэмпіянаце Вялікабрытаніі ў 2003 годзе, дапусціў памылку і пакінуў магчымасць для серыі свайму праціўніку. Марк аформіў серыю ў 41 ачко, але дапусціў памылку на простым чорным, які стаяў на пачатковым месцы, пасля чаго пры ліку 34:42 атаку атрымаў Мэцью. Ён забіў два апошнія чырвоныя з каляровымі, а таксама жоўты і зялёны шары, але памыліўся на дальнім рудым. Трэці каляровы і сіні дасталіся Уільямсу, а пазней пасля серыі адыгрышаў ён памыліўся на ружовым шары, пакінуўшы яго апаненту, які забіў два апошнія шары і скончыў фрэйм, які працягваўся амаль 30 хвілін, на сваю карысць. Другая партыя таксама пачалася з тактычных удараў, а пры ліку 9:25 сёмы нумар сусветнага рэйтынгу павёў атаку і зрабіў брэйк у 52 ачкі, пасля чаго памыліўся на чырвоным шары, пакінуўшы яго каля лузы і, такім чынам, дазволіў Мэцью Стывенсу пайсці ў контратаку і набраць 16 балаў, скараціўшы адставанне да ліку 41:61 пры адным чырвоным на стале, а таксама паставіць снукер, пасля якога Уільямс спачатку аддаў праціўніку 4 штрафныя балы, а пасля магчымасць пачаць яшчэ адну атаку, якой Мэцью зачысціў усе чары да чорнага і з лікам 70:61 падвоіў свой адрыў у паядынку. Стывенс, які паказаў выдатныя вынікі на двух апошніх турнірах Трайной кароны, дайшоўшы да паўфіналу чэмпіянату свету і да чвэрцьфіналу чэмпіянату Вялікабрытаніі, пачаў атаку ў трэцім фрэйме, забіўшы чырвоны ў сярэднюю лузу, але пры ліку 26:0 памыліўся на ружовым, пакінуўшы апаненту выдатную пазіцыю для серыі. Уільямс набраў 15 балаў і дапусціў памылку пры гульні ружовага ў сярэднюю лузу, а наступная атака Мэцью стала пераможным брэйкам у 55 балаў, і лік стаў 3:0 на яго карысць. Пры ліку 0:15 у чацвёртай партыі Марк зрабіў брэйк у 55 балаў, пасля чаго не выканаў неабходны спліт і страціў пазіцыю, што дазволіла Стывенсу забіць дальні чырвоны і пачаць зваротную серыю. Ён паспяхова даганяў праціўніка, але пры ліку 42:55 нечакана памыліўся на апошнім рудым і дазволіў Уільямсу зноў падысці да стала і давесці фрэйм да перамогі, зрабіўшы лік 1:3 да перапынку. У пятым фрэйме пасля няўдалага адыгрышу Марка Уільямса Мэцью забіў дальні чырвоны і зрабіў серыю ў 67 ачкоў, пакінуўшы столькі ж на стале, а пазней давёў партыю да перамогі, забіўшы яшчэ чырвоны і ружовы, і зноў адарваўся ад апанента на тры балы. У наступным фрэйме Стывенс зноў сумеў пачаць добрую атаку пасля памылкі праціўніка і выканаў брэйк у 59 ачкоў, пакінуўшы на стале 75, а пасля серыі адыгрышаў былы лідар рэйтынгу скараціў адставанне да ліку 38:59, але, забіўшы ўсе чырвоныя шары, ён памыліўся на апошнім амаль прамым жоўтым з пазнакі. Пасля тактычнай барацьбы жоўты дастаўся Мэцью, які гуляў зялёны фрэйм-бол, але дапусціў памылку на простым шары, а пазней меў магчымасць згуляць просты руды фрэйм-бол пасля таго, як праціўнік не забіў яго, і таксама памыліўся, страціўшы шанец павялічыць свой адрыў да чатырох партый, бо пасля гэтага Уільямс забіў астатнія шары і з лікам 63:61 зрабіў лік 2:4. Снукерысты працягвалі дапускаць грубыя памылкі ў наступных фрэймах, і пасля чарговай памылкі Стывенса яго апанент забіў чырвоны шар з сярэдняй дыстанцыі і выканаў брэйк у 59 балаў, скараціўшы адставанне да аднаго ачка. Марк пачаў атаку ў восьмай партыі і пры ліку 32:0 не змог зрабіць спліт скопішча чырвоных, страціўшы пазіцыю, а пры ліку 37:0 ён памыліўся на рудым шары і пакінуў Мэцью Стывенсу выдатную пазіцыю для серыі, пасля чаго той набраў 48 ачкоў. Пры ліку 44:48 і адным чырвоным на стале Уільямс адыграўся, пасля чаго яго апанент не папаў у бачны шар, і Марк зачысціў стол да чорнага, усталяваўшы лік 4:4. Пасля трох запар прайграных фрэймаў Стывенс страціў гульню, і пасля яго чарговай недарэчнай памылкі ў дзявятай партыі праціўнік аформіў пераможную серыю ў 68 ачкоў пры ліку 12:1 і ўпершыню ў паядынку выйшаў наперад, а падыходы ў 48 і 44 балы прынеслі яму перамогу ў матчы з лікам 6:4, пасля таго як Мэцью не забіў чорны шар са сваёй пазнакі. Такім чынам, Марк Уільямс у 12-ы раз у кар'еры і ў другі раз запар выйшаў у чвэрцьфінальную стадыю Мастэрс.